**Suerte rumano**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-amintesc și-acuma, Doamne,

Om la patrușcinci de toamne,

Când eram copil, pe luncă,

M-a trimis mama la muncă,

Şi-am muncit tot ȋn prostie,

Nu tu casă, nu moșie,

N-am găsit măcar nevastă,

Să mai am ȋnc-o năpastă,

Iar de bani, de niciun fel!

Când priveam ȋn portofel,

Ȋnjuram, fără perdea,

Apropo de mama mea!

Iară, vără-miu, Costică,

Ce noroc pe el, adică,

Mă-sa, că pe ea am boală,

L-a trimis să facă școală,

Facultăţi, un doctorat,

Văru’…supraeducat,

A-nvăţat atâta carte,

Moară Veta, să n-am parte!

Neamu’ tot nu pot să-l pui,

Nici la deștu mic a’ lui,

Mă-sa, nu mai zic că mor…

I-a făcut un viitor!

Dar, norocul e că noi

Avem un guvern de soi,

Il iubesc, l-am și votat

De cinci ori!...e democrat!

N-a ţinut de școală cont,

Ori c-ai fi ultimul tont,

Ne-a adus la un nivel

Ca să fim plătiţi la fel,

De-am ajuns, ca și Costică,

S-am o leafă bunicică,

Şi…făcând de ani și ani,

Amândoi aceiași bani,

A venit, deh! rândul lui,

Om cu școală, cum vă spui,

Să-l aud pe arătură,

Cum pe mă-sa o ȋnjură…

Telelei, ca doi nebuni,

Culegând de zor căpșuni!

Valeriu Cercel